குழந்தை அழுதால் அதற்குப் பாலூட்ட வேண்டும் என்பது பெண்களுக்கே உரிய இயல்பானதொரு செயல்பாடு. கிராமப்புறங்களில் காட்டு வேலைக்குப் போகும் பெண்கள், ஏதேனும் ஒரு பெரிய மரக்கிளையில் தொட்டில் கட்டி அதில் குழந்தையை உறங்க வைத்துவிட்டுச் சற்றுத் தொலைவில் வேலை பார்த்துக்கொண்டிருப்பார்கள். பசியால் குழந்தை அழும் சத்தத்தைக் கேட்கும் தொலைவில் அவர்கள் இல்லாவிட்டாலும் குழந்தை அழும்போது அவர்களை அறியாமலேயே மார்பில் தானே பால் சுரந்து வழியும். அதைப் பார்த்துவிட்டு, குழந்தை பசியால் அழுகிறது என்றறிந்து ஓடி வந்து குழந்தையைத் தூக்கிப் பாலூட்டுவார்கள். குழந்தை பசியமர்ந்ததைப் பார்த்து அதனை உச்சி முகர்ந்து முத்தமிடுவார்கள்.